送前人之董氏館
作者：陳著
朝代：宋

paragraphs: 雪溪公子清於冰，與人心事秋月明。
黄塵滿目分不入，却向嵩曲尋幽盟。
山之趾，水之裔，花柳之時風月夜。
避喧何必武陵源，得閒便是羲皇世。
俗情詡詡有僞真，道義之交無故新。
我今年已八十一，君今亦是半百人。
日日聚首能幾日，況我殘陽出入息。
聞君束書將有行，萬里弱水在咫尺。
相望怨被浮雲妨，有夢難託清風將。
豈是臨分語太苦，此味昔我實備嘗。
一杯一杯莫辭勸，此酒中間膠漆釅。
記得希夷一語不，優好之所勿久戀。